NaiveNeuron/SloPal huggingface dataset:
Bugár, Béla, podpredseda NR SR (2019-09-25):
Prezentujme sa a hlasujme. (Hlasovanie.) Prítomných 139, za 38, proti 30, zdržalo sa 71. Konštatujem, že návrh nebol schválený. A teraz prosím pána poslanca Sopku, aby uviedol, alebo Sopka, aby uviedol hlasovanie v prvom čítaní o návrhu poslanca Žarnaya na vydanie zákona, ktorým sa dopĺňa zákon č. 138/2019 Z. z. o pedagogických zamestnancoch (tlač 1621). Nech sa páči. (Hlasovanie o návrhu poslanca Národnej rady Slovenskej republiky Ota Žarnaya na vydanie zákona, ktorým sa dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov , tlač 1621.)
P. Hrušovský, predseda NR SR: (2005-02-08):
(Hlasovanie.) 140 prítomných, 87 za návrh, 1 proti, 52 sa zdržalo. Pozmeňujúci návrh pána poslanca Vavríka sme schválili. Ďalší návrh podal pán poslanec Horák. Najprv budeme hlasovať spoločne o bodoch 1 a 2. M. Abelovský, poslanec: Budeme hlasovať o bodoch 1 a 2 spoločne.
Pellegrini, Peter, podpredseda NR SR (2024-01-18):
Pán poslanec Sabo.
P. Paška, predseda NR SR: (2010-03-03):
(Hlasovanie.) 139 prítomných, 116 bolo za, 22 sa zdržalo, 1 nehlasoval. Schválili sme návrh novely zákona č. 190/2003 Z. z. o strelných zbraniach a strelive a č. 145/1995 Z. z. o správnych poplatkoch. Pán poslanec Ján Richter uvedie hlasovanie v druhom čítaní o vládnom návrhu zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a o zmene a doplnení niektorých zákonov . Je to tlač 1412.
Érsek, Arpád, poslanec NR SR (2014-07-02):
Ďakujem za slovo. Dovoľte mi pár poznámkami z inej stránky veci sa pozrieť na to. Hovorí sa o podzemných vodách na Žitnom ostrove, to je naša jedna z výhod, ktoré tam máme a je to obrovské zlato pre našu republiku. Vážení, výstavbou Vodného diela Gabčíkovo – Nagymaros sa obrovským množstvom prispelo k tomu, že voda, ktorá je podzemná, sa nedopĺňa a je sčasti kontaminovaná. Príčinou je toho megalomanská stavba Vodného diela Gabčíkovo – Nagymaros, kde sa vyrúbalo obrovské množstvo hektárov lesa. Čiže táto voda nemá cirkuláciu tak, ako bolo zvykom v tom priestore. Nedá mi nespomenúť, v tomto priestore je postavený aj práve Slovnaft, ktorý tiež nepomáha tomu, aby podzemné vody na Žitnom ostrove boli také ako pred tridsiatimi až päťdesiatimi rokmi. Ale chcem povedať jednu vec. Hlavne by sa malo zamerať ministerstvo životného prostredia na to, aby sme uchránili tieto vody. O tom nerozprávame, chceme ich čerpať, chceme ich predávať, ale ako ich budeme uchraňovať, o tom tu nepadla ani reč. Práve preto hlavne občania, ktorí žijú na tých ostrovoch, sami dobre viete, keď aj vodu budú musieť platiť za to, že polievajú tie papriky, paradajky, ktoré nám nesú do Bratislavy na trh, tak neviem, odkiaľ ich budeme brať, ale možno zo Španielska, tie sú bez chuti a bez farby a bez žiadneho svetla slnečného. Takže toľko som chcel povedať. Na záver mi dovoľte povedať, myslím si, že tento zákon nie je dobrý, ale mali by sme sa starať na tom životnom prostredí o to, aby sme to ešte, čo máme, zachovali v takom stave, aby sme sa tým mohli pýšiť. Ďakujem.
Dostál, Ondrej, poslanec NR SR (2020-07-14):
Ďakujem mojim kolegom za reakcie. Na pána poslanca Viskupiča v zásade nemám dôvod reagovať, keďže, keďže súhlasil a ja teda súhlasím s ním, že možno by sme sa v rámci rokovania v parlamente mohli pozrieť na to, že či ide o primeranú sankciu. Pokiaľ ide o pána poslanca Linharta, ja, samozrejme, že nespochybňujem, že sankcia má plniť odstrašujúci účinok, má byť dostatočne vysoká na to, aby, aby ľudia len tak nemávli rukou, že aj keď to poruším, nič sa nestane. Nepochybujem o tom, že keby sankcia za porušenie tohto typu priestupku bola na úrovni 16,60 eur, že by nad tým skoro všetci mávli, mávli rukou, lebo kto si môže dovoliť ísť do zahraničia, asi nemá problém v krajnom prípade zaplatiť navyše nejakých 16,60 eur, teda keď už nedodržiava zákon na základe vlastného vnútorného presvedčenia, ale musí ho k tomu nútiť sankcia. Je pravdepodobné, že našli by sa mnohí, pre ktorých by aj sankcia na úrovni 50 eur alebo 166 eur a 60 centov nebola dostatočne odstrašujúca, to pripúšťam, ale myslím si, že sankcia na úrovni 1 650 eur je tak vysoká, že možno s výnimkou nejakého, nejakej hornej desatiny promile obyvateľstva, ktorá by nad tým mávla rukou, je to dostatočne vysoká sankcia, aby, aby pre ľudí bolo odstrašujúce. Teda ak nebudem dodržiavať stanovené, zákonom stanovené pravidlá, lebo viem, že zákon sa má dodržiavať, tak ich budem dodržiavať, lebo nechcem riskovať, riskovať pokutu. Myslím si, že málokto by chcel riskovať pokutu vo výške 1 650 eur.
Vaľová, Jana, poslankyňa NR SR (2014-07-09):
Áno, teraz budeme hlasovať o pozmeňujúcom návrhu pani poslankyne Šedivcovej.
Kollár, Boris, predseda NR SR (2023-03-21):
Ďakujem. Otváram všeobecnú rozpravu. Do rozpravy som dostal jednu písomnú prihlášku, prihlásil sa pán poslanec Mazurek a po ňom sa prihlásil predkladateľ. Takže teraz máte slovo, pán poslanec.
V. Novotný, poslanec: (2007-10-25):
Čo sa týka pána podpredsedu Číža, som rád, že má stále väčší a väčší záujem o zdravotníctvo a veľmi rád s ním budem odborne diskutovať, ale tiež by som bol rád, keby, keď už chceme byť takí exaktní, počúval to, čo som včera povedal, že kde sú obchodné spoločnosti a kde nie sú a moju záverečnú otázku, či si vie predstaviť, aby sme obchodnej spoločnosti zakázali zisk. Pán podpredseda Číž sa ukazuje ako polyhistor, som rád, že aspoň on, keď už nie pán minister zdravotníctva, sa pustil ako-tak do odbornej diskusie na túto tému. Ďakujem pekne.
Gaborčáková, Soňa, poslankyňa NR SR (2018-09-18):
Vážený pán predsedajúci, v rozprave vystúpil pán predkladateľ. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Klus, Martin, podpredseda NR SR (2019-11-28):
Ďakujem. Pani ministerka, chcete k tomu niečo dodať?
Tomáš, Erik, poslanec NR SR (2020-11-26):
Pán Drdul, to vážne, to vážne? To vážne stačí dať poznámku: „Vy klamete!“ a nepovedať nič? To, to je už čo za úroveň? (Povedané so smiechom.) Však vy ste ešte horší jak váš stranícky šéf Matovič. To sa nehnevajte, povedať vetu: „Klamete!“ a nedať žiadny argument, to tu ešte nebolo. Hanbite sa, fakt sa hanbite. Pán Kašper, ja viem, že vy budete za SME RODINA bojovať a zase hovoriť o nejakých klamstvách. Ja používam fakty –vecné, jasné – všade v diskusiách aj tu. (Smiech v sále.) A keď vy hovoríte... A keď vy hovoríte, že nie, že tu budú len buď deti mať obedy zadarmo, alebo bude ten daňový bonus, vy vôbec nevidíte tú bublinu, o ktorej sme tu hovorili a ktorú tu nikto nespochybnil a ktorú vygenerovali, hovorím, štátne inštitúcie, tak kto tu klame, klamete tu vy a ste smiešny. Pán Šefčík, ja už vás nechám v tom vaše svete, fakt vy už (povedané so smiechom) zachádzate do takých vecí, že niekto sa tu vyviezol na chrbte niekoho. Tak chcem vám oznámiť, keď už musíte byť taký osobný, že ja som mal 62-tisíc preferenčných krúžkov z 9. miesta, pozrel som si, pán Šefčík, tie vaše, tak potom (povedané so smiechom) sa pozrime na... (Reakcie z pléna.) Áno, áno, áno. A pozrite sa na svoje, pozrite sa na svoje preferenčné krúžky, a keď chce hovoriť, kto na koho chrbte sa tu vyviezol, založte si, skúste, politickú stranu a uvidíme, ako vás ľudia majú radi. O čo ma viac mrzí, že ste nazvali 13. dôchodok a obedy zadarmo somarinami. Tak pre vás to možno somarina je, pre nás nie. A, pán Kremský, že... Ako ste to? Že vy keď hovoríte o nejakých klamstvách, že ešte vyššiu cenu pre mnohé deti znamená obedy zadarmo. Vy ste fakt neskutočný. Vy hovoríte o nejakom klamaní a potom poviete takúto super sprostosť. Hovoríte tu o kradnutí, tak sa pozrite na vaše antigénové testy pre trnavskú firmičku od Igora Matoviča. To koho tu chcete akože, koho tu chcete oblbnúť?! Zrovna zo všetkých firiem na celom svete, ale na Slovensku len zrovna trnavská firmička napojená na pána Matoviča. Nebuďte smiešny s tými už krádežami, už niečo hovorte no... (Prerušenie vystúpenia časomerom.)
Laššáková, Jana, podpredsedníčka NR SR (2014-12-03):
V súlade s rokovacím poriadkom o slovo požiadal podpredseda Národnej rady pán Číž. Nech sa páči, pán podpredseda, máte slovo.
A. Belousovová, podpredsedníčka NR SR: (2009-04-23):
Pán poslanec, chcete položiť doplňujúcu otázku? Nie. Ďakujem. Ďalšiu otázku položil pán poslanec Iván Farkas. Otázku položil opäť ministrovi financií Slovenskej republiky pánovi Jánovi Počiatkovi. Otázka znie: „Pán minister, kedy pripravíte revidovaný návrh štátneho rozpočtu na rok 2009, aby ho mohol premiér predložiť do NR SR na schválenie, z dôvodu značnej zmeny pilierov štátneho rozpočtu – odhadu zmeny HDP, ako aj miery nezamestnanosti?“ Nech sa páči, pán minister, odpovedajte a oznámte ukončenie odpovede.
Vaľová, Jana, poslankyňa NR SR (2018-11-29):
Ešte raz, pán Mihál. Dve otázky mi odpovedzte. Nie, či ma zvolili ľudia v Humennom, alebo nezvolili, to každý vie. A každý vie, čo robil Denník N a čo robili vaši blízki, ako vyschránkovali celé mesto, ako tam bol pán Bán, ako tam bol pán Kern a kto to všetko platil. 18 článkov Aktuality.sk, 18 článkov Denník N. Vy mi odpovedzte na otázku. Na inú otázku mi odpovedzte. Prečo ste boli proti zvyšovaniu minimálnej mzdy? A teraz tu rozprávate o priemernej mzde. Prečo ste to nikdy nepodporovali, prečo keď ste bol v strane a bol ste minister, hovorili ste, že trh všetko vyrieši, a nechceli ste zvyšovať minimálnu mzdu, jedine SMER tu stále vyjednával o minimálnej mzde. Druhá vec, každá firma má kolektívne zmluvy. Sú tam predsa odbory a tie môžu rovnako zasiahnuť v týchto firmách. Ja určite som tá posledná, ktorá by obhajovala agentúry, a myslím si, že možno ešte aj o tom aj budeme rozprávať, o tom agentúrnom zamestnávaní, v tomto zákone, ale jednoducho tu nerozprávajte takéto nezmysly, že majú firmy vrátiť dotácie a podobne. Za vás ktorá firma vrátila dotácie? A vy ste bol hlavný, ktorý ste tuná obhajoval agentúry, ja si to pamätám. Ktorej firme ste vtedy povedali, aby vrátila dotácie, keď ste agentúrne zamestnali zamestnancov a vaši blízki kamaráti mali agentúry a zamestnávali tam? To vy sa fakt nehanbíte? A rozprávate tu o nejakých mzdách a vy ste boli prví proti tejto, aby takáto mzda nastala, aby sme zvyšovali. Čo chcete, aby tuná padli firmy? Veď väčšinou ľudia tuná majú vysokoškolské vzdelanie, pretože školy tu máme zadarmo, takže každý chce robiť v svojom obore a je vážny problém dostať ľudí do niektorých oborov, tak sa netvárme, že to tak nie je. A ekonomika vlastne rastie a nezamestnanosť sa znižuje. Takže, pán Mihál, nerozprávajte tu teraz rozprávky a nerozhorčujte sa tu, pretože vy ste zástancom, aby sa minimálna mzda nezvyšovala, aby tu boli agentúry, agentúrne sa zamestnávali. Žiadna firma nevrátila dotácie. A my určite vyjednávame aj s odbormi a každá firma má odbory.
Muňko, Dušan, poslanec NR SR (2018-02-13):
Viete, pán Matovič sa tu raz objaví a príde, že objavil Ameriku. Zákon bol tu predložený, veľmi podrobne spracovaný ešte politickou stranou ANO. Spracoval to bývalý vládny zmocnenec a potom aj podpredseda vlády pre rómsku problematiku pán doktor Chmel. Ja súhlasím s vami, že treba niečo robiť. Ale to to riešenie, ktoré vy navrhujete, nie je. To, ten materiál, ktorý bol spracovaný, môžem vám ho dať, pretože sme sa snažili niektoré veci riešiť so starostami, lebo to je vec, že starostovia nechcú pristúpiť na to, kde chodia rómske deti s deťmi bielymi, ktoré proste, ktoré ak tam prídu rómske deti, prehlasujú sa z tých škôlok preč. Tá situácia môže byť len to, že by sme znova postavili, začali stavať školy pre rómske deti, ale aj s internátnou podporou, že tie deti tam budú bývať. Riešenia akékoľvek iné, ktoré sme skúšali, sa neosvedčili a neosvedčia sa, pretože jednoducho starostovia nie sú ochotní proste v tejto veci robiť ďalej a tie deti do školy nechodia. Čiže tie deti sú zanedbané, máte pravdu. Ale pokiaľ nespravíme ten internátny systém, ktorý spravili voľakedy v Izraeli v kibuci, tak zatiaľ s rómskou tematikou alebo s vašou problematikou nespravíte nič. Ja vám len, pán Matovič, pripomínam, keď ste sa zobrali aj s pánom Hlinom, aj s vládnym zmocnencom, odvtedy ste sa tejto problematike nevenovali. S touto problematikou vláda každá, ktorá bola, sa snažila, riešila peniaze, pokiaľ sa týka, ani sociálne byty nie ste schopní postaviť v intraviláne, lebo nenájdete na Slovensku desať starostov, aby tie sociálne byty, keď tam dáte materiály, ste ich stavali proste v tých dedinách. Tá situácia je dneska skut... (Prerušenie vystúpenia časomerom.)
Grendel, Gábor, podpredseda NR SR (2022-09-30):
Na pána poslanca Dostála už dnes nevyjde čas, takže prerušujem schôdzu do utorka do 9.00 hod. ráno. Želám všetkým pekný víkend. Vidíme sa v utorok. (Prerušenie rokovania o 14.01 hodine.) 8
Zmajkovičová, Renáta, podpredsedníčka NR SR (2013-12-17):
Ďakujem, pán spravodajca. Otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa chce niekto prihlásiť do rozpravy ústne. Nie je tomu tak. Vyhlasujem teda možnosť prihlásiť sa do rozpravy a vyhlasujem aj rozpravu za skončenú. Pani podpredsedníčka, zrejme nezaujmete žiadne stanovisko a prerušujem rokovanie o tomto bode programu. Budeme pokračovať prvým čítaním o návrhu poslankyne Národnej rady Slovenskej republiky Lucie Nicholsonovej na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a úhradách za služby súvisiace s poskytovaním zdravotnej starostlivosti v znení neskorších predpisov . Návrh zákona má tlač 775. Návrh na jeho pridelenie na prerokovanie výborom je v rozhodnutí č. 759. Teraz dávam slovo poslankyni Lucii Nicholsonovej, aby návrh zákona uviedla. Nech sa páči, pani poslankyňa.
Pellegrini, Peter, predseda NR SR (2015-05-05):
Prezentujme sa a hlasujme o návrhu pána spravodajcu. (Hlasovanie.) Prítomných 138 poslancov, za hlasovalo 138. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Budeme pokračovať hlasovaním v prvom čítaní o vládnom návrhu zákona o kultúrno-osvetovej činnosti (tlač 1462), bod 4 schváleného programu. Pán poslanec Senko, nech sa páči, uveďte hlasovanie.
Hrnčiar, Andrej, podpredseda NR SR (2018-11-21):
Reakcia na faktické – pán poslanec Kollár.
Richter, Ján, poslanec NR SR (2011-05-20):
Ďakujem pekne za slovo. Vážený pán podpredseda Národnej rady, vážená pani poslankyňa, páni poslanci, vážení prítomní, Výbor Národnej rady Slovenskej republiky pre obranu a bezpečnosť predkladá v súlade s uznesením Národnej rady Slovenskej republiky č. 29 z 10. augusta minulého roku a § 9 zákona č. 166/2003 Z. z. o ochrane súkromia a pred neoprávneným používaním informačno-technických prostriedkov a o zmene a doplnení niektorých zákonov, najmä zákona o ochrane pred odpočúvaním, správu výboru o stave používania informačno-technických prostriedkov za rok 2010. V súlade s § 9 zákona č. 166/2003 Z. z. o ochrane súkromia pred neoprávneným používaním informačno-technických prostriedkov a o zmene a doplnení niektorých zákonov výbor požiadal Slovenskú informačnú službu, Ministerstvo vnútra Slovenskej republiky, Policajný zbor a Železničnú políciu, Ministerstvo obrany Slovenskej republiky, Vojenské spravodajstvo, a to zvlášť Vojenské obranné spravodajstvo a zvlášť Vojenskú spravodajskú službu, ďalej ministerstvo spravodlivosti, Zbor väzenskej a justičnej stráže, ďalej ministerstvo financií, colnú správu v mesiaci marec tohto roka o zaslanie správy o používaní informačno-technických prostriedkov za minulý rok. Správu o použití informačno-technických prostriedkov za minulý rok predložili všetky požiadané dotknuté subjekty vo verzii neobsahujúcej utajované skutočnosti a niektoré z nich aj o informácie vo verzii obsahujúce utajované skutočnosti. Údaje o použití informačno-technických prostriedkov neobsahujúce utajované skutočnosti, tak ako ich jednotlivé dotknuté subjekty predložili, sú uvedené v predloženej správe v písomnej podobe. Výbor Národnej rady Slovenskej republiky pre obranu a bezpečnosť uvedenú správu prerokoval 3. mája tohto roku na svojej 16. schôdzi, zobral ju na vedomie a odporučil Národnej rade Slovenskej republiky vziať ju na vedomie. Návrh na uznesenie je súčasťou predloženej správy. Prosím, pán predsedajúci, aby ste otvoril rozpravu k tomuto materiálu.
V. Veteška, podpredseda NR SR: (2003-11-11):
K. Fajnor, poslanec: Ďakujem veľmi pekne, pán podpredseda. Vážený pán minister financií a podpredseda vlády, chcel som byť trochu, ako som vždy bol aj náš klub bol konkrétny a vecný, ale teraz musím zareagovať na vašich 40 rokov. Dovoľte, aby som teraz povedal jednu pravdu, ktorú vám asi nikto nepovedal. Nebyť vášho otca, veľkého komunistu právnika, ktorý v päťdesiatych rokoch robil to, čo robil, vy sa nedostanete na vysokú školu. Určite, áno, je to chyba socializmu, akceptujem to. Vedľa vás sedí pán Prokopovič, je to silný káder, do roku 1989 bol podpredseda Mestského výboru Komunistickej strany Česko-Slovenska v Stropkove. Viete, ja už poviem jednu vec. Ak niekto sem príde a mi tu ako charakter povie, že vy komunisti ste urobili niečo zlé, ja to akceptujem, ale ak vidím takéto kádre, je mi veľmi zle a nebudem pokračovať. Ďakujem pekne, vypnite ma.
M. Damborská, poslankyňa: (2008-12-08):
Nemyslíte si však, že ľudia vás chvália. Tí sú už z vás unavení, otrávení, vytvárate im traumy a neistotu. Ubezpečujem vás a odkazujem vám za nich, prestaňte a spamätajte sa, pretože to ide z vrecák všetkých daňových poplatníkov. (Reakcie z pléna.) Po ďalšie, dotácie pre školy... (Reakcie z pléna.) Po ďalšie, pán Brocka, zdedili sme po vás na všetkých slovenských školách na juhu Slovenska deravé strechy, vypadávajúce okná. Takže o prideľovaní dotácií z eurofondov za vašej vlády radšej nehovorte. Podobne to bolo s opravami kultúrnych pamiatok, múzeí atď., miest a vôbec všetkého. Presne a jasne vidíme, v ktorých obciach a mestách boli vaši nominanti, vidíme to na fasádach vašich škôl a budov. O vykrádaní fabrík, tiež by som radšej pomlčala, pretože by som vám osobne mohla vymenovať niektoré vytunelované fabriky a firmy za vašej vlády, viď Calex Zlaté Moravce, pani Schmögnerová, ČSAO Nitra a to sú len veľmi malinké firmičky, a mohla by som do rána vymenovávať, takže radšej buďte ticho. Takže na vašom mieste by som skutočne radšej bola ticho, pretože našťastie slovenský národ ešte nestratil pamäť. Ďakujem.
Pčolinský, Peter, poslanec NR SR (2016-12-07):
Ďakujem pekne za slovo. Vážené pani poslankyne, vážení páni poslanci, v súlade s § 73 zákona o rokovacom poriadku som bol určený výborom Národnej rady pre pôdohospodárstvo a životné prostredie za spravodajcu k návrhu uvedeného zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa, ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: ústavnoprávny a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady pre pôdohospodárstvo a životné prostredie a odporúčam, aby predmetný návrh zákona výbory prerokovali do 27. januára 2017 a v gestorskom výbore do 30. januára 2017. Pán predsedajúci, môžete otvoriť rozpravu.
Fecko, Martin, poslanec NR SR (2016-09-13):
Ďakujem pekne, pán predseda. Pán navrhovateľ, pán spravodajca, kolegyne, kolegovia, vážení hostia, ak nejakí na balkóne ste. Tiež nebudem dlho. Iba krátko. Zdieľam názor pána Pčolinského, pána spravodajcu Hrnka, že áno. Bojím sa, že náš národ, keď povolíte jeden prst, chce potom štyri, a zistíte, že sa to vymkne z rúk. Ja si nechcem vedome vziať na svedomie, že som odsúhlasil zákon, ktorý by mal priviesť niekoho o život, resp. mu spôsobiť nejaké zdravotné problémy. Citujem vášho pána premiéra, pána Fica, ktorý tu stál a hovoril, že každý zákon, ktorý iba jednému človeku pomôže, je dobrý zákon a, naopak, každý zákon, ktorý prijme Národná rada, ktorý iba jednému človeku nejak skomplikuje život alebo ho dokonca pripraví o život alebo o zdravie, je zlý zákon, nemali by sme ho prijímať. Takže, vážení, ja neviem, teraz je tu ten rozpor a ja kategoricky tiež budem proti. Pretože momentálne, ja nie som cyklista, môžem vám otvorene povedať nevyužívam cyklotrasy. V Prešove ich veľa ani nemáme, ani v tej našej miestnej časti, takže Bratislava je na tom podstatne lepšie. Pán kolega navrhovateľ, vy ste povedali, že tí, čo pôjdu na cyklotúru, aby to teda bolo, ale vy ste povedali, že to bude v intraviláne. To znamená, že tie cyklotúry beriem, že budú istí, ako ste povedal, zodpovední, ktorí tam budú chodiť, preto ja neviem, či je tam nejaký rozpor, lebo cyklotúru beriem proste, že ide z obcí do obcí, 15 kilometrov na bicykli (reakcia z pléna). No, takže hovorím, to som nejako nepochopil, takže potom ma usmernite, lebo takto ste reagoval, že prakticky mi to vychádzalo, že veď tam sa bude pohybovať mimo intravilánu, medzi obcou a obcou a vy ste povedali, že je v intraviláne. Takže asi takto som to pochopil, ja sa ospravedlňujem, ale môžete mi to potom vysvetliť. Takže tiež sa prikláňam k tomu, aby tento návrh nebol postúpený do druhého čítania. Pre mňa alkohol, otvorene vám poviem, nie je zmyslom života vôbec, pretože na jednej strane hovorím, že to je droga, ktorá je štátom akože prehliadaná. Na druhej strane, koľkože to máme tých liečebných ústavov a kadejakých týchto vecí? A ešte týmto budeme podporovať zákonom nás zodpovedných poslancov Národnej rady, aby sme možnože aj zvýšili... Pýtam sa, keď môže vodič a tiež si môže dať pivo, a vezmem to nealko, tak sa pýtam, tí cyklisti zodpovední, keď hovoríte, lebo nezodpovedným, hovoríte, týmto bude jedno, nezodpovední budú aj tak, či sa im to páči alebo nepáči, tak sa pýtam, tí zodpovední sú až takí frustrovaní, že to jedno pivo, alebo dve pivá alebo jedno, pol deci, že keď sú zodpovední, tak by si nedali nealko? Myslím, že takto asi vec nestojí. A moje svedomie hovorí momentálne v tejto chvíli, že nie, a ja som za nulovú toleranciu, lebo sú účastníkmi cestnej premávky. Najhoršie na tom je, že jemu sa nič nestane a niekoho možnože ohrozí a bude problém. Takže v takomto duchu. A chcem veriť, že aj svedomie ostatných poslancov možnože povie, akým spôsobom sa chceme postaviť k takémuto návrhu zákona. Ďakujem pekne.
Hrnčiar, Andrej, podpredseda NR SR (2017-11-30):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Končím možnosť nahlásiť sa do rozpravy. Do rozpravy sa prihlásila pani poslankyňa Gaborčáková. Ale o slovo požiadala pani navrhovateľka. Hej? Takže nech sa páči, pani poslankyňa Gaborčáková.
Pellegrini, Peter, predseda NR SR (2023-11-29):
Ďakujem pekne, pán spravodajca. Prosím, prezentujme sa a hlasujme o návrhu uznesenia, tak ako ho uviedol pán spravodajca, ktorým Národná rada vysloví nedôveru pánovi ministrovi. (Hlasovanie.) Prítomných 136 poslancov, za 61, proti 75. Konštatujem, že tento návrh sme neschválili. (Dlhotrvajúci potlesk.) Pán poslanec Štefunko. (Doznievanie potlesku.) Pán predseda výboru Šipoš. (Krátka pauza.) Ďakujem pekne. Konštatujem, že Národná rada nevyslovila nedôveru členovi vlády Slovenskej republiky Matúšovi Šutajovi Eštokovi, poverenému riadením ministerstva vnútra. Ďakujem za účasť a vyhlasujem štvrtú schôdzu za skončenú. Ďakujem veľmi pekne. (Rokovanie 4. schôdze NR SR sa skončilo o 11.06 hodine.) 36
Bugár, Béla, podpredseda NR SR (2017-12-06):
Teraz otváram rozpravu (doznievanie potlesku), teraz otváram rozpravu o tomto bode programu. Chcem vás informovať, že som dostal písomné prihlášky za klub SaS pán poslanec Galko, za klub SME RODINA pán poslanec Krajniak, za klub SMER – sociálna demokracia Erik Tomáš, za klub OĽANO Richard Vašečka. Okrem toho ešte písomne sú prihlásení Igor Matovič, Gábor Grendel, Anna Verešová a Jana Kiššová. Samozrejme, aj o tom vás chcem informovať, že o slovo sa hlási pán poslanec Rajtár a, samozrejme, aj pán minister vnútra. Ale ešte predtým procedurálny návrh – pán poslanec Kotleba.
Kuffa, Štefan, poslanec NR SR (2013-12-17):
Ďakujem za slovo. Budem reagovať na predrečníka. Ja som ešte chcel tak dodať možno k tomu, že keď by som sa o jedincovi vyslovil, o človeku, je predovšetkým bio-, psycho-, socio- a spirituálnou bytosťou, a to je tá integrálna, integrita tohto človeka, vtedy ak máš tie proporcie ako vyvážené, tak naozaj aj prežívaš to skutočné, reálne šťastie. Lásku si kúpiť nemôžeš, tak ako som to povedal, sex si síce kúpiť môžeš, ale lásku si nikdy nekúpiš, a to je čosi úplne iné. Ak my oddeľujeme sexuálnu otázku od lásky, tak to je čosi, potom je to pomýlené. Potom to odporúčanie pre rodičov, čo majú mať dve deti, že to je v podstate ako ideálne a štyri a päť, tak ich skôr motivovať k tomu, aby toľko nemali. Nie je to ideálne, lebo keby sme mali dve deti, tak nemáme náhradu, mali by byť, majú byť minimálne tri tie deti, aby bola tá náhrada za dvoch rodičov, vtedy je to ten proces, a ten index 1,4, ktorý je tu, tak jednoducho je v podstate zlým indexom a signalizuje to, že aj Slovensko vymiera. Tak ako si spomenul možno tú Čínu, tá kontrola tej pôrodnosti, samozrejme, tam je to veľmi násilným spôsobom, tam aj v deviatom mesiaci realizujú tie potraty a jedna tretina mužov v Číne nebude mať partnerky, no tak asi vystačia si sami podľa tej vašej ideológie, ktorú máte, tak tí muži si vystačia potom asi sami. A tie narážky na tých Rómov, ste to otvorili vy v podstate, a nemôžme my sa pozerať aj na Rómov ako na druhotriednu kategóriu. Ja sám som otcom ôsmich detí, vôbec sa za to nehanbím, aj sa vzdelávajú, aj sú, ktorým... (Prerušenie vystúpenia časomerom.)
Zemanová, Anna, poslankyňa NR SR (2016-09-14):
Ďakujem pekne za slovo. Pán kolega, pán poslanec, ja by som sa dotkla len toho úvodu, čo ste vlastne sa venovali samotnému návrhu zákona, a tam som postrehla dosť takú vec, ktorá sa mi nepáči, že ste vlastne videli tú prizmu rady školy len cez nejakú vidinu peňazí alebo peňazí, ktoré, ktoré tá škola má, ktoré dostáva od samosprávy, a tým pádom tá samospráva za to, že dáva peniaze, ktoré v konečnom dôsledku sú prenesený výkon štátnej správy, čiže štát si len cez samosprávu plní svoju ústavnú povinnosť zabezpečiť povinnú školskú dochádzku, teda na základných školách, resp. do 16 veku dieťaťa. Čiže to sa mi nepáči. Ja si myslím, že rada školy má významnú funkciu v živote školy, ja sama som momentálne v piatich radách školy ako zástupca zriaďovateľa na samosprávnom kraji a zúčastňujem sa vcelku poctivo, teda snažím sa na všetkých zasadnutiach. Niekde to funguje lepšie, niekde to funguje horšie, viackrát sme už medzitým navolili aj riaditeľa školy. Za výchovu v prvom rade zodpovedá rodič a myslím si, že v tomto smere by sa malo viacej asi aj pracovať s rodičmi, aby si uvedomovali, že to nie je za trest, byť v rade škole, ale je to aj zodpovednosť. Na druhej strane si myslím, že treba pracovať aj na zmene kritérií riaditeľov, pretože sa stretávame aj s tým, že na výber riaditeľa sa teda nosí len jeden alebo dvaja, aj to samotní pracovníci, existujúci učitelia. Ja si myslím, že riaditeľ by mať byť manažér a nemusel by to byť úplne silou mocou učiteľ, pedagóg, a tým pádom by sa viacej otvorili kritériá, by sa získalo viacej transparentnosti pri možnosti byť riaditeľom nejaký šikovný manažér, ktorý by tú školu dobre viedol.
Blanár, Juraj, poslanec NR SR (2020-04-20):
Vážená snemovňa, dovoľte, aby som zvolal zasadnutie zahraničného výboru, ktoré sa uskutoční zajtra o 12.00 hodine v zasadačke výboru pre európske záležitosti. Ďakujem.
Hrnčiar, Andrej, podpredseda NR SR (2016-09-13):
Pán poslanec Suchánek.
B. Bugár, podpredseda NR SR: (2004-09-28):
J. Banáš, poslanec: Ja sa, samozrejme, nebránim diskusii, ja už výsledok teraz môžem povedať, samozrejme, konzervatívci budú proti a liberáli budú za, však to je úplne jasné, ale chcem povedať, alebo chcem sa opýtať predkladateľa, chcem sa opýtať predkladateľa, aký bude vzťah uznesenia, ktoré prijmeme v pléne, k rozhodnutiu výboru pre európske záležitosti.
P. Hrušovský, podpredseda NR SR: (2002-05-15):
(Hlasovanie.) 111 prítomných, 110 za, 1 nehlasoval. Návrh sme schválili. Ďalší návrh. A. Ivanko, poslanec: V súlade s rozhodnutím predsedu Národnej rady odporúčam prideliť vládny návrh zákona na prerokovanie týmto výborom: ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre hospodárstvo, privatizáciu a podnikanie a Výboru Národnej rady pre pôdohospodárstvo. Za gestorský výbor navrhujem ústavnoprávny výbor a odporúčam zároveň výborom, ktorým bol vládny návrh zákona pridelený, aby ho prerokovali ho v lehote 30 dní od schválenia návrhu zákona a gestorský výbor v lehote 32 dní. Dajte hlasovať o tomto mojom návrhu.
Ledecký, Vladimír, poslanec NR SR (2023-02-14):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci, ďalej aby za gestorský výbor určila hlasovaním Výbor Národnej rady pre sociálne veci, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní.
Mojš, Milan, poslanec NR SR (2013-10-17):
Vážený pán predseda, dovoľte mi, aby som ako určený spravodajca predniesol spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov (tlač 658), vo výboroch Národnej rady Slovenskej republiky v druhom čítaní. Výbor Národnej rady Slovenskej republiky pre financie a rozpočet ako gestorský výbor podáva túto spoločnú správu výborov o prerokovaní vyššie uvedeného vládneho návrhu zákona: Národná rada uznesením č. 739 zo 4. septembra 2013 pridelila vládny návrh zákona týmto výborom Národnej rady Slovenskej republiky: výboru pre financie a rozpočet, ústavnoprávnemu výboru, výboru pre hospodárske záležitosti a výboru pre verejnú správu a regionálny rozvoj. Gestorský výbor nedostal do začatia rokovania o vládnom návrhu zákona stanoviská poslancov Národnej rady Slovenskej republiky. K predmetnému vládnemu návrhu zákona zaujali výbory Národnej rady Slovenskej republiky tieto stanoviská: odporúčanie pre Národnú radu návrh schváliť – výbor pre financie a rozpočet, uznesenie č. 223 zo dňa 8. októbra 2013, ústavnoprávny výbor, uznesenie č. 318 zo dňa 9. októbra 2013, výbor pre hospodárske záležitosti, uznesenie č. 215 zo dňa 8. októbra 2013, výbor pre verejnú správu a regionálny rozvoj, uznesenie č. 119 zo dňa 8. októbra 2013. Z uznesení výborov Národnej rady uvedených pod bodom III tejto správy nevyplynuli žiadne pozmeňujúce a doplňujúce návrhy. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon o cenách, vyjadrených v uzneseniach uvedených pod bodom III tejto správy a v stanoviskách poslancov gestorského výboru odporúča Národnej rade Slovenskej republiky vládny návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov, schváliť. Predmetná správa výborov Národnej rady bola schválená uznesením gestorského výboru č. 235 zo 14. októbra 2013. Ďakujem, pán predseda, prosím, otvorte rozpravu.
Laššáková, Jana, podpredsedníčka NR SR (2014-07-09):
Pán poslanec Kuffa, nech sa páči.
P. Hrušovský, predseda NR SR: (2005-12-13):
Prosím pána spoločného spravodajcu, aby uviedol návrh záverečného uznesenia k prerokúvanému návrhu vlády. Nech sa páči.
M. Číž, podpredseda NR SR: (2009-02-11):
Takže myslím, vážené kolegyne, kolegovia, že sériu návrhov zákonov, ktoré predkladal pán minister financií, máme za sebou. 	Teraz je ďalším bodom prvé čítanie o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov . Vládny návrh zákona má parlamentnú tlač č. 880, návrh na pridelenie na prerokovanie výborom máme v rozhodnutí predsedu č. 900. Slovo má teraz pán minister zdravotníctva Richard Raši a uvedie tento vládny návrh zákona.
Grendel, Gábor, podpredseda NR SR (2022-04-27):
Tri faktické poznámky na vystúpenie pána poslanca. Pani poslankyňa Kozelová.
Bugár, Béla, podpredseda NR SR (2018-10-23):
Pani poslankyňa Pčolinská.
Danko, Andrej, predseda NR SR (2016-04-19):
Ďakujem. Pani poslankyňa Janka Vaľová.
B. Bugár, podpredseda NR SR: (2006-02-02):
(Hlasovanie.) Prítomných je 135 poslancov, za 98, proti 12, zdržalo sa 25. Tieto body zo spoločnej správy sme schválili. Nech sa páči.
Krúpa, Juraj, poslanec NR SR (2023-11-28):
Ďakujem veľmi pekne. Pán Gašpar, bolo by možno dobré, keby ste si uvedomili jednu vec, že toto nie je tribunál, vy tu nestojíte pred súdom, vy sa nemusíte obhajovať. My tu neriešime vás ani nikoho z vašej partie. My, ja sám vám znova pripomeniem, my riešime úplne niečo iné. My riešime odvolávanie ministra vnútra, na základe niekoľkých jasných skutočností. A to je napr. pomsta vyšetrovateľom korupčných káuz, opakované porušovanie zákona o ochrane oznamovateľov, vyhrážanie sa disciplinárnym konaním sudcom, obhajoba neprimeraného zásahu proti vyšetrovateľovi, nominácie toxických ľudí, ktorí vojnu v polícii len prehlbujú, a zlyhanie v otázke migrácie. Teda ten cirkus, ktorý sme videli na hranici, ktorý viedol k tomu, že sa nič nestalo, a Poľsko, Česko a Rakúsko predĺžili kontroly na našich hraniciach. Môžete to síce, tento cirkus, ktorý ste predviedli, hrať na niektorých voličov, ale samo osebe to malo nulový efekt, Takže ešte raz, bolo by dobré, keby sme sa venovali tomu, čo tu chceme diskutovať, a nie to, čo vy vnímate za dôležité, aby ste si obhájili. Ďakujem.
Blaha, Ľuboš, poslanec NR SR (2014-02-11):
Pán kolega Mikloško, rád by som ocenil vašu zmienku o nepodmienenom základnom príjme. Napokon celý minulý rok až do polky januára tohto roku prebiehala európska občianska iniciatíva za to, aby bol na bruselskej európskej úrovni zavedený práve tento nepodmienený základný príjem. Ja sám som sa zúčastnil viacerých konferencií, ktoré podporovali práve túto myšlienku. Škoda, že ste sa nezapojili aj vy. Tá myšlienka je veľmi jednoduchá. To znamená, Brusel, ktorý dneska nemá možnosť nejakým spôsobom vyplácať akékoľvek sociálne dávky, by dostal právomoc, aby túto dávku celoeurópsku v pomere k tomu, aké sú jednotlivé priemerné mzdy v jednotlivých krajinách, vyplácal každému občanovi nepodmienene, to znamená bez ohľadu na to, že či je, alebo nie je v sociálnej núdzi. Táto myšlienka vyplýva z mnohých liberálnych teórií, čiže nielen socialistických, liberálnych teórií, ktoré hovoria o tom, že každý človek má nárok na základnú slobodu a bez materiálneho zabezpečenia slobody jednoducho niet. Čiže to je tá základná myšlienka a myslím si, že takéto niečo by pomohlo aj Európskej únii k tomu, aby získala väčšiu podporu medzi občanmi. A myslím si, že aj keď hovoríme o európskom občianstve, tak nemôžme vynechať sociálny rozmer. Občianstvo je naozaj aj o tom, aby sme ako občania si mohli reálne užívať tie základné politické a občianske slobody, a to bez peňazí jednoducho nejde. Čiže veľmi som rád, že túto tému otvárate aj vy. Otvárajú ju naozaj mnohí progresívni politici aj filozofi, aj sociológovia v celej Európe a verím tomu, že do budúcnosti, keď sa znova bude takáto občianska iniciatíva zbiehať, tak podporíte aj vy. Ďakujem.
V. Veteška, podpredseda NR SR: (2004-09-09):
Otváram rozpravu. Oznamujem, že písomné prihlášky do rozpravy k tomuto bodu programu nie sú žiadne. Ústne sa kto hlási, prosím? Nikto. Končím možnosť podania prihlášok do rozpravy. Vyhlasujem rozpravu za skončenú a prerušujem rokovanie o tomto bode programu. Teraz pristúpime k druhému čítaniu o vládnom návrhu zákona o mierovom využívaní jadrovej energie (atómový zákon) a o zmene a doplnení niektorých zákonov . Vládny návrh zákona ste dostali pred prvým čítaním ako tlač 709 a spoločnú správu máte ako tlač 709a. Opäť prosím podpredsedu vlády a ministra hospodárstva Slovenskej republiky pána Ruska, aby vládny návrh zákona odôvodnil. P. Rusko, podpredseda vlády a minister hospodárstva SR: Ďakujem pekne za slovo. Vážené pani poslankyne, vážení páni poslanci, dovoľte mi predložiť vám v rámci druhého čítania vládny návrh zákona o mierovom využívaní jadrovej energie (atómový zákon) a o zmene a doplnení niektorých zákonov (ďalej len „zákon“). K vypracovaniu predmetného zákona pristúpil Úrad jadrového dozoru Slovenskej republiky na základe plánu legislatívnych úloh. Najdôležitejšie zmeny navrhovaného zákona sú: - zrušenie vydávania oprávnení na jednotlivé podnikateľské činnosti a ich nahradenie vydávaním povolení okrem dodávateľskej sféry do jadrovej energetiky; - explicitne vyjadrené zákazy využívania jadrovej energie na iné ako mierové účely; - precíznejšia úprava pôsobnosti Úradu jadrového dozoru; - rozpracovanie požiadaviek na umiestňovanie jadrových zariadení a uzatváranie úložiska rádioaktívnych odpadov a vyhoretého jadrového paliva a rámcové vymedzenie štátnej právnickej osoby zodpovednej za bezpečné ukladanie rádioaktívnych odpadov; - zavedenie postavenia ÚJD ako špeciálneho stavebného úradu pre stavby jadrových zariadení v etape rozhodovania o stavebnom povolení a kolaudačnom rozhodnutí; - spresnenie ustanovení o zodpovednosti za jadrové škody ustanovením vyššieho limitu (75 mil. EUR); - precíznejšia úprava postavenia, kvalifikácie a vymenovanie inšpektorov jadrovej bezpečnosti; - riešenie vzťahov medzi Ministerstvom práce, sociálnych vecí a rodiny Slovenskej republiky, resp. Národným inšpektorátom práce a ÚJD v oblasti dozoru nad vybranými zariadeniami; - sústrediť sa na systémové zabezpečenie kvality prevádzkovateľa jadrových zariadení a upustenie od dozoru nad zabezpečovaním kvality v predprevádzkovej a dodávateľskej sfére a dôsledná transpozícia smerníc EÚ. Uznesením Národnej rady č. 1011 zo dňa 17. 6. bol návrh zákona pridelený na prerokovanie do siedmich výborov, pričom ako gestorský výbor bol určený Výbor Národnej rady Slovenskej republiky pre hospodárstvo, privatizáciu a podnikanie. Na základe uvedených skutočností si dovoľujem požiadať vás o podporu vládneho návrhu zákona o mierovom využívaní jadrovej energie a o zmene a doplnení niektorých zákonov. Ďakujem.
Bugár, Béla, podpredseda NR SR (2011-09-13):
Pán poslanec Kaliňák, nech sa páči.
Laššáková, Jana, podpredsedníčka NR SR (2013-12-11):
Nech sa páči, pán poslanec Simon, ktorý je písomne prihlásený do rozpravy, máte slovo.
Kadúc, Miroslav, poslanec NR SR (2014-03-20):
Ďakujem za slovo. Ja sa budem venovať iba niektorým. Pán kolega Abrhan, jasné, tie opatrenia pomôžu, ale je to iba vrchol ľadovca, je to niečo, od čoho sa neodrážajú tie ostatné zmeny, ktoré môžu byť prijaté zákonom. To sa nerieši. Pán kolega, ďalej, je to aj reakcia na pána kolegu Fonca. V strane SMER, ale aj u vás sú presvedčení ľudia, že tento návrh zákona je možné dať do druhého čítania aj s podporou klasickej väčšiny, netreba na to 90 hlasov do druhého čítania. Tá dohoda nebola vôbec potrebná. (Reakcia z pléna.) No môžete to spraviť v druhom čítaní, t. j. v máji. To ste kľudne mohli spraviť. To ste neurobili. Sú u vás ľudia aj v strane SMER o tom presvedčení. Toto je naozaj politický kšeft. Nie je to nič iné. Iný dôvod tam nie je. Oni tie hlasy nepotrebovali, potrebujú ich až v druhom, treťom čítaní, resp. v treťom. Pán kolega Martvoň, jasné, je to odborný problém. Veď to ja hovorím celý čas. Prosím, prizvime si sudcov, sudcovskú samosprávu, poďme o tom diskutovať. A my sme boli tiež pripravení, podali sme pomocnú ruku, že budeme o tom hovoriť. Veď ja som na tom stretnutí bol, ale to bolo všetko, to bolo všetko. O tom už nebola komunikácia, dokonca ani predtým. A ten problém, opakujem, tu nie je posledný rok. Ten problém tu je posledných osem rokov určite. Vy ste o ňom vedeli. (Reakcia z pléna.) Dobre, tak to poviem ešte inak, aby ste ten návrh zákona mohli posunúť do druhého čítania, niektorí u vás si myslia, že netreba tých 90 hlasov. Ďakujem.
M. Fronc, poslanec: (2009-12-09):
Viete, tuná smerujú trochu školy k tomu istému procesu, ako prebehol na vysokých školách. Na vysokých školách jednoducho začal veľmi silný proces, dôležitý, uznávam (vedecká produktivita, publikácie, výskum a tak ďalej). Ale sa ukázalo, a to treba zažiť, to jednoducho treba v tom kolektíve byť pedagógom, aby ste to videli, že boli ľudia, ktorí boli vynikajúci, čo sa týka publikácií, vedeckého výskumu, ale mizerní pedagógovia. A týchto vynikajúcich, by som povedal, vedcov tá komunita aj spoločnosť oceňovala a tí, ktorí nemali tie grádusy, nemali tituly, sa dostávali úplne bokom. A boli to práve takí, ktorí jednoducho dokázali veľmi dobre učiť. Neboli možno schopní produkovať vedecky, ale dokázali veľmi dobre odovzdávať tie svoje vedomosti, ktoré mali, tým študentom. A myslím si, že tejto chyby by sme sa nemali dopustiť teraz v základnom a strednom školstve. A preto si myslím, že tá pedagogická prax, ktorú tí druhí, ktorí sú pedagógovia, veľmi dobre vedia posúdiť, ako ten človek učí, by mala sa aspoň čiastočne prejaviť v tom, by som povedal, ocenení tých pedagógov a aj v tom, že môže istým spôsobom aj na základe týchto svojich dobrých výsledkov rásť. A preto sa prihováram na to, aby sme vlastne tento návrh podporili, pretože ho vnímam ako rozumný. Ďakujem pekne.
Kondrót, Maroš, poslanec NR SR (2013-01-29):
Ďalej odznel procedurálny návrh pána poslanca Fecka vrátiť návrh predkladateľovi na dopracovanie. Dajte, prosím, hlasovať o tomto návrhu.
Švejna, Ivan, poslanec NR SR (2013-05-23):
Ďakujem kolegom. Ja by som ešte k tým daniam, znižovaniu dane niečo povedal. No aby som to vysvetlil, vládna strana sa rozhodla zrušiť rovnú daň. Mala na to plné právo. Dokonca to avizovala. Ale jednoducho teraz existuje rôzny systém selektívnych daní, pričom napríklad neviem, či všetci si uvedomujeme, že lepšie zarábajúci živnostníci platia až 25-percentnú sadzbu dane, pričom veľké podniky platia napríklad 23-percentnú sadzbu dane, hej. Pritom nehovorím o odvodoch, nehovorím o zdravotných odvodoch. A preto keďže nechcú pristúpiť teda z nejakého dôvodu na zníženie daňových sadzieb subjektov, tak proste je to návrh, že pokiaľ by boli ochotní ponúknuť aj celému podnikateľskému sektoru výhodu v tom slova zmysle, že ak zamestnajú niekoho nového, tak im znížime daňovú povinnosť tak ako tým vybratým, tak jednoducho to treba brať. A ja si myslím, že v súčasnej situácii podľa mňa sa to dá krásne vysvetliť. Samozrejme, to musí byť systém, nie od buka do buka. To znamená, že systém ten podnikateľ musí nejakým spôsobom presvedčiť, že to miesto, čo vytvorí, nie je len kvôli špekulácii, ale proste nejako dlhodobo udržateľné. Ale vždy je to lepšie, ak ten podnikateľ bude môcť platiť nižšie dane ako doteraz. A ešte mám zopár minút, hej. A nebudem ťahať ten čas. Ja si myslím, že už aj tak o chvíľu bude 19.00 hodín. Takže ďakujem za pozornosť.
V. Tomanová, ministerka práce, sociálnych vecí a rodiny SR: (2007-11-27):
Jednoznačne ide o pomoc rodičom, mladým rodinám, začínajúcim rodinám, ktorým sa narodí prvé dieťa. Nemožno súhlasiť, že porušujeme akékoľvek medzinárodné dohovory. Ja by som len upriamila pozornosť pánov poslancov aj na doložku zlučiteľnosti, kde nakoniec je to povedané, že problematika návrhu zákona, tohto predmetného, ktorý prerokúvame, nie je upravená v práve Európskych spoločenstiev, nie je upravená v práve Európskej únie a nie je obsiahnutá ani v judikatúre Súdneho dvora Európskych spoločenstiev alebo súdu 1. stupňa Európskych spoločenstiev. Má skutočne vnútroštátny charakter. V tejto súvislosti by som si dovolila upozorniť na jedno, že nejde teda o žiadnu diskrimináciu a nejde ani o diskrimináciu, pokiaľ ide o zúčastňovanie sa preventívnych prehliadok matky, ktorá je tehotná, od 4. mesiaca, ba naopak, práve zastávam názor, že ide o právne posilnenie a zdravotnú starostlivosť tak matky, ako aj dieťaťa. V tejto súvislosti by som povedala ešte jednu vec. Ja som to už tu povedala viackrát a znovu to zdôrazním. Bolo vo vašich silách, teda v silách predchádzajúcej vlády, aby za uplynulých osem rokov urobila právny predpis, kde by pri narodení prvého dieťaťa dala sumu, akú uzná za vhodnú, ako to navrhoval aj pán poslanec Brocka. Ja môžem povedať to, že v roku 2004 ste vrátili v sociálnej oblasti do rozpočtu nevyčerpaných 4,9 mld., v roku 2005 2,9 mld. Sú to značné sumy peňazí, ktoré mohli byť použité v prospech štátnych sociálnych dávok alebo v prospech sociálnej pomoci a mohli byť riešené. Ja znovu pripomeniem prípad a kde tvrdím, že došlo k porušeniu a k diskriminácii, keď v rámci pomoci v hmotnej núdzi ste matke iba pri prvom tehotenstve na zabezpečenie základných, bazálnych, základných životných podmienok, ktoré teda rieši dávka ako pomoc v hmotnej núdzi, nepriznali príspevok pri tehotenstve druhom, treťom a ďalšom. Priznali ste príspevok 300 korún mesačne iba žene, ktorá bola tehotná prvýkrát. Ďakujem za pozornosť.
M. Číž, podpredseda NR SR: (2007-03-29):
Takže, vážené kolegyne, kolegovia, stretneme sa o 14.00 hodine na hodine otázok. (Prerušenie rokovania o 12.01 hodine.) (Pokračovanie rokovania o 14.00 hodine.) Siedmy deň rokovania 8. schôdze Národnej rady Slovenskej republiky 29. marca 2007 o 14.00 hodine
Laurenčík, Milan, podpredseda NR SR (2021-02-04):
Neviem, či sa dočkáme, alebo či počkáme.
Zmajkovičová, Renáta, podpredsedníčka NR SR (2012-05-16):
Pán poslanec Galko s faktickou.
Číž, Miroslav, podpredseda NR SR (2015-12-01):
Teraz v rozprave vystúpi pán poslanec Huba, pripraví sa pán poslanec Kadúc. Ešte mi dovoľte opäť, keďže sa s návštevami dneska roztrhlo vrece, aj vo vašom mene, kolegyne, kolegovia, privítať žiakov zo Strednej odbornej školy obchodu a služieb z Prievidze. Mladí priatelia, pedagógovia, vítajte. (Potlesk.)Máte slovo, pán poslanec Huba.
Kaník, Ľudovít, poslanec NR SR (2014-07-01):
Vážený pán predsedajúci, páni poslanci, pani poslankyňa, v súlade s § 73 zákona o rokovacom poriadku som bol určený Výborom Národnej rady pre sociálne veci za spravodajcu k návrhu zákona, ktorý je uvedený pod tlačou 1052. V menovanom súvise si dovoľujem predložiť informáciu k návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady, Výbor Národnej rady pre financie a rozpočet a Výbor Národnej rady pre sociálne veci. Za gestorský výbor navrhujem Výbor Národnej rady pre sociálne veci. Odporúčam, aby predmetný návrh zákona výbory prerokovali s lehotou do 4. septembra 2014 a gestorský výbor s lehotou do 8. septembra 2014. Prosím, pán predseda, otvorte všeobecnú rozpravu.
Bugár, Béla, podpredseda NR SR (2018-02-01):
Vážené panie poslankyne, páni poslanci, chcem sa opýtať, či každý poslanec využil svoje právo sa zúčastniť hlasovania. Ak áno, vyhlasujem tajné voľby za skončené a zároveň vyhlasujem 15-minútovú prestávku, možnože aj dlhšiu, minimálne do 17.50. (Prestávka.) (Po prestávke.)